CELEX: 32021D0793
Language: ro
Date: 2021-03-26 00:00:00
Title: Decizia (UE) 2021/793 a Consiliului din 26 martie 2021 privind semnarea în numele Uniunii Europene și aplicarea cu titlu provizoriu a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte, precum și a protocolului de punere în aplicare a acordului

18.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 175/1
               
            
         DECIZIA (UE) 2021/793 A CONSILIULUI
         din 26 martie 2021
         privind semnarea în numele Uniunii Europene și aplicarea cu titlu provizoriu a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte, precum și a protocolului de punere în aplicare a acordului
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     La 9 decembrie 2019, Consiliul a autorizat Comisia să înceapă negocieri cu Guvernul Groenlandei și cu Guvernul Danemarcei în vederea încheierii unui nou acord în domeniul pescuitului durabil și a unui nou protocol de punere în aplicare a respectivului acord.
                  
               
                     (2)
                  
                  
                     Negocierile au fost încheiate cu succes prin parafarea, la 11 ianuarie 2021, a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte (denumit în continuare „acordul de parteneriat”), precum și a Protocolului de punere în aplicare a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte (denumit în continuare „protocolul”).
                  
               
                     (3)
                  
                  
                     Acordul de parteneriat abrogă Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (1), care a intrat în vigoare la 28 iunie 2007.
                  
               
                     (4)
                  
                  
                     Obiectivul acordului de parteneriat și al protocolului este de a permite Uniunii Europene, Guvernului Danemarcei și Guvernului Groenlandei să colaboreze mai strâns pentru a promova în continuare dezvoltarea unei politici durabile în domeniul pescuitului și o exploatare responsabilă a resurselor piscicole din apele groenlandeze.
                  
               
                     (5)
                  
                  
                     Pentru a se asigura începerea rapidă a activităților de pescuit de către navele din Uniune și, în conformitate cu articolul 15 din acordul de parteneriat și, respectiv, cu articolul 12 din protocol, acordul de parteneriat și protocolul ar trebui să se aplice cu titlu provizoriu cu începere de la data semnării lor.
                  
               
                     (6)
                  
                  
                     În consecință, acordul de parteneriat și protocolul ar trebui să fie semnate și să se aplice cu titlu provizoriu până la finalizarea procedurilor necesare pentru intrarea lor în vigoare,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte (denumit în continuare „acordul de parteneriat”) și a Protocolului de punere în aplicare a Acordului de parteneriat în domeniul pescuitului durabil dintre Uniunea Europeană, pe de o parte, și Guvernul Groenlandei și Guvernul Danemarcei, pe de altă parte (denumit în continuare „protocolul”), sub rezerva încheierii actelor menționate (2).
         
         
            Articolul 2
            Președintele Consiliului este autorizat să desemneze persoana sau persoanele împuternicite să semneze acordul de parteneriat și protocolul în numele Uniunii.
         
         
            Articolul 3
            Acordul de parteneriat se aplică cu titlu provizoriu, în conformitate cu articolul 15 din acord, cu începere de la data semnării sale (3) și până la finalizarea procedurilor necesare pentru intrarea sa în vigoare.
         
         
            Articolul 4
            Protocolul se aplică cu titlu provizoriu, în conformitate cu articolul 12 din protocol, cu începere de la data semnării sale (3) și până la finalizarea procedurilor necesare pentru intrarea sa în vigoare.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 26 martie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 172, 30.6.2007, p. 4.
         
            (2)  A se vedea pagina 3 din prezentul Jurnal Oficial.
         
            (3)  Data de la care se aplică cu titlu provizoriu acordul de parteneriat și protocolul se va publica în Jurnalul Oficial al Uniunii Europene de către Secretariatul General al Consiliului.